PMIndiaData/PMIndiaSum huggingface dataset:
మహారాష్ట్ర ను 2018 డిసెంబ‌ర్ 18వ తేదీ నాడు సంద‌ర్శించ‌నున్న ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ 2018 డిసెంబ‌ర్ 18వ తేదీ నాడు మ‌హారాష్ట్ర ను సంద‌ర్శించ‌నున్నారు. ఆయ‌న ముంబ‌యి లో రిప‌బ్లిక్ టివి ఆధ్వర్యం లో జ‌రిగే ‘రిప‌బ్లిక్’ స‌మిట్ ను ఉద్దేశించి ప్ర‌సంగిస్తారు. ప్ర‌ముఖ వ్యంగ్య చిత్ర‌కారుడు ఆర్‌.కె. ల‌క్ష్మ‌ణ్ పై ఆధారిత‌మైన ‘‘టైమ్‌లెస్ ల‌క్ష్మ‌ణ్’’ పేరు గల ఒక గ్రంథాన్ని రాజ్ భ‌వ‌న్ లో జ‌రిగే ఒక కార్య‌క్ర‌మం లో ప్ర‌ధాన మంత్రి ఆవిష్క‌రించనున్నారు. గృహ నిర్మాణం మ‌రియు ప‌ట్ట‌ణ ర‌వాణా సంబంధిత ముఖ్య‌ ప‌థ‌కాల ఆవిష్క‌ర‌ణ ప్ర‌ధాన మంత్రి రాష్ట్ర సంద‌ర్శ‌న సందర్భం లో చోటు చేసుకోనుంది. క‌ళ్యాణ్ లో జరిగే ఒక జన సభ లో ప్ర‌ధాన మంత్రి రెండు ముఖ్య‌మైన మెట్రో కారిడోర్ లకు పునాది రాయి వేయ‌నున్నారు. వీటిలో ఒక‌టేమో ఠాణే-భీవండి-క‌ళ్యాణ్ మెట్రో కాగా రెండోది ద‌హిసార్-మీరా-భాయన్దర్ మెట్రో. రెండు కారిడోర్ ల నిర్మాణ ప‌నులు పూర్తి అయ్యాయంటే గ‌నక ఆయా ప్రాంతాలలో ప్ర‌జా ర‌వాణా కు మార్గం సుగ‌మం కాగ‌ల‌దు. ప్ర‌ధాన మంత్రి ఆవాస్ యోజ‌న’ లో భాగంగా నిర్మాణమైనటువంటి 90,000 ఇడ‌బ్ల్యుఎస్ మరియు ఎల్ఐజి యూనిట్ల‌ ను ఆయ‌న ప్రారంభిస్తారు. శ్రీ న‌రేంద్ర మోదీ ఒక స‌భ లో ప్ర‌సంగిస్తారు. ఆ త‌రువాత ప్ర‌ధాన మంత్రి పుణే కు బ‌య‌లుదేరి వెళ్తారు. పుణే మెట్రో మూడో ద‌శ‌ కు ఆయ‌న శంకుస్థాప‌న చేస్తారు. ఒక స‌భ‌ లో ఆయ‌న ప్ర‌సంగిస్తారు.
జూన్ 26వ తేదీ న ‘ఆత్మనిర్భర్ ఉత్తర్ ప్రదేశ్ రోజ్ గార్ అభియాన్’ ను ప్రారంభించనున్న ప్ర‌ధాన మంత్రి

కోవిడ్-19 విశ్వమారి తో శ్రామికలోకం పైన, మరీ ముఖ్యం గా ప్రవాసీ కార్మికుల పైన ప్రతికూల ప్రభావం ప్రసరించింది. ప్రవాసీ కార్మికులు పెద్ద సంఖ్య లో వారి వారి రాష్ట్రాల కు చేరుకొన్నారు. ప్రవాసీ శ్రామికుల కు మరియు గ్రామీణ ప్రాంత కార్మికుల కు బ్రతుకుదెరువు మార్గాల ను మరియు కనీస సదుపాయాల ను కల్పించవలసిన ఆవశ్యకత కు కోవిడ్-19 ని నియంత్రించే సవాలు కూడా జతపడింది. వివిధ రంగాల ను ఉత్తేజపరచడం కోసం భారత ప్రభుత్వం ఆత్మనిర్భర్ భారత్ ప్యాకేజ్ ను ప్రకటించింది. దేశం లో వెనుకబడిన ప్రాంతాల లో ఉద్యోగాలను కల్పించేందుకు. అలాగే మౌలిక సదుపాయాల ను కల్పించేందుకు అండ గా గరీబ్ కల్యాణ్ రోజ్ గార్ అభియాన్ ను 2020 వ సంవత్సరం జూన్ 20వ తేదీ నాడు ప్రారంభించడం జరిగింది. ఉత్తర్ ప్రదేశ్ కు సుమారు 30 లక్షల మంది ప్రవాసీ శ్రామికులు తిరిగివచ్చారు. ఉత్తర్ ప్రదేశ్ లోని 31 జిల్లాల లో 25,000 కు పైగా ప్రవాసీ శ్రామికులు వారి ఇళ్ల కు తిరిగి చేరుకొన్నారు. ఈ జిల్లాల లో 5 ఆకాంక్షభరిత జిల్లాలు కూడా కలసి ఉన్నాయి. భారత ప్రభుత్వ కార్యక్రమాల ను మరియు రాష్ట్రప్రభుత్వ కార్యక్రమాల ను అనుసరిస్తూనే, పరిశ్రమ సంఘాలు, ఇంకా ఇతర సంస్థ లతో భాగస్వామ్యాల ను ఏర్పరచుకొంటూ ఉత్తర్ ప్రదేశ్ రాష్ట్ర ప్రభుత్వం ‘‘ఆత్మనిర్భర్ ఉత్తర్ ప్రదేశ్ రోజ్ గార్ అభియాన్’’ పేరు తో ఒక విశిష్టమైన కార్యక్రమాని కి రూపకల్పన చేసింది. ఈ అభియాన్ మరీ ముఖ్యం గా ఉపాధి ని కల్పించడం, స్థానిక నవ పారిశ్రామికవేత్తల ను ప్రోత్సహించడం, ఇంకా ఉద్యోగ అవకాశాల కల్పన కై పారిశ్రామిక సంఘాలు మరియు ఇతర సంస్థల తో భాగస్వామ్యాన్ని ఏర్పరచుకోవడం పై తదేకం గా దృష్టి ని సారిస్తుంది. ప్రధాన మంత్రి 2020వ సంవత్సరం జూన్ 26వ తేదీ నాడు ఉదయం 11 గంటల కు ఉత్తర్ ప్రదేశ్ ముఖ్యమంత్రి సమక్షం లో వీడియో కాన్ఫరెన్స్ మాధ్యమం ద్వారా ఈ అభియాన్ ను ప్రారంభించనున్నారు. ఈ వర్చువల్ లాంచ్ లో ఉత్తర్ ప్రదేశ్ ప్రభుత్వానికి చెందిన సంబంధిత మంత్రులు కూడా పాలుపంచుకోనున్నారు. ప్రధాన మంత్రి ఉత్తర్ ప్రదేశ్ కు చెందిన ఆరు జిల్లా ల గ్రామీణుల తో సంభాషించనున్నారు. ప్రపంచవ్యాప్త వ్యాధి కోవిడ్-19 నేపథ్యం లో సామాజిక దూరం తాలూకు నియమాల ను పాటిస్తూ ఉత్తర్ ప్రదేశ్ లోని అన్ని జిల్లా లకు చెందిన గ్రామాల వారు కామన్ సర్వీస్ సెంటర్ లు మరియు కృషి విజ్ఞాన్ కేంద్రాల మాధ్యమం ద్వారా ఈ కార్యక్రమం లో పాల్గొననున్నారు.
న్యూ ఢిల్లీ లోని ఇస్కాన్ లో రేపటి రోజు న గీత ఆరాధ‌న మ‌హోత్స‌వాని కి  హాజ‌రు కానున్న‌ ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ 2019వ సంవ‌త్స‌రం ఫిబ్ర‌వరి 26వ తేదీ న న్యూ ఢిల్లీ లోని కైలాస్ తూర్పు ప్రాంతం లో ఉన్న ఇస్కాన్- గ్లోరీ ఆఫ్ ఇండియా క‌ల్చ‌ర‌ల్ సెంట‌ర్ లో జరిగే గీత ఆరాధ‌న మ‌హోత్స‌వాని కి హాజ‌రవుతారు. ఈ కార్య‌క్ర‌మం లో ప్ర‌ధాన మంత్రి ప్రపంచవ్యాప్తంగా ఉన్నటువంటి ఐఎస్‌కెసిఒఎన్ (‘ఇస్కాన్’) భ‌క్తుల ద్వారా రూపొందిన భ‌గ‌వ‌ద్గీత ను ఆవిష్క‌రిస్తారు. ఈ భ‌గ‌వ‌ద్గీత ప్ర‌పంచం లోనే విశిష్టమైనటువంటిది. దీని ఆకారం 2.8 మీట‌ర్లు మరియు బరువు 800 కిలోగ్రాముల‌ కు పైగా ఉంది. దీనిలో భ‌గ‌వ‌ద్గీత లోని సిస‌లైన శ్లోకాల‌ కు టీకా తాత్ప‌ర్యం కూడా ఉంది. ఈ గ్రంథం ఆధికారిక ఆవిష్కరణ కు గుర్తు గా ప్రధాన మంత్రి దీనిలోని పుటల ను తెరుస్తారు. ఈ కార్యక్రమం లో పాల్గొనే వారిని ఉద్దేశించి ప్ర‌ధాన మంత్రి ప్ర‌సంగించనున్నారు.
గోరఖ్ పుర్ లో పరిస్థితిని నిరంతరం పర్యవేక్షిస్తున్న ప్రధాన మంత్రి

ప్ర‌ధాన మంత్రి శ్రీ న‌రేంద్ర మోదీ గోరఖ్ పుర్ లో పరిస్థితిని నిరంతరం పర్యవేక్షిస్తున్నారు. ‘‘గోరఖ్ పుర్ లో పరిస్థితిని ప్ర‌ధాన మంత్రి నిరంతర ప్రాతిపదికన పర్యవేక్షిస్తున్నారు. కేంద్ర ప్రభుత్వ అధికారులతో మరియు ఉత్తర్ ప్రదేశ్ ప్రభుత్వ అధికారులతో ఆయన నిరంతరం సంప్రదింపులు జరుపుతున్నారు. ఆరోగ్య శాఖ సహాయ మంత్రి అనుప్రియ పటేల్ గారు మరియు కేంద్ర ఆరోగ్య మంత్రిత్వ శాఖ కార్యదర్శి గోరఖ్ పుర్ లో ఉండి, పరిస్థితిని సమీక్షిస్తారు’’ అని ప్రధాన మంత్రి పేర్కొన్నారు.
భారతదేశానికి, ఇంటర్ నేషనల్ సీబెడ్ అథారిటీ కి మధ్య పాలీమెటాలిక్ సల్ఫైడ్స్ అన్వేషణకు సంబంధించిన కాంట్రాక్ట్ పై సంతకాలకు మంత్రిమండలి  ఆమోదం

భారతదేశానికి, ఇంటర్ నేషనల్ సీబెడ్ అథారిటీకి మధ్య పాలీమెటాలిక్ సల్ఫైడ్స్ అన్వేషణకు సంబంధించిన 15 సంవత్సరాల కాంట్రాక్ట్ పై సంతకాల ప్రతిపాదనకు కేంద్ర మంత్రిమండలి ఆమోదం తెలిపింది. ప్రధాన మంత్రి శ్రీ నరేంద్ర మోదీ ఈ రోజు జరిగిన కేంద్ర మంత్రివర్గ సమావేశానికి అధ్యక్షత వహించారు. ఈ అన్వేషణను10,000 చదరపు కిలోమీటర్ల విస్తీర్ణంలో చేపడుతారు. పాలీమెటాలిక్ సల్ఫైడ్స్తో పాటు ఇతర అభివృద్ధి కార్యక్రమాలను కూడా చేపడుతారు. హిందూ మహాసమద్రంలోని కేంద్ర, నైరుతి ప్రాంతాల్లో ఈ పనిని చేస్తారు. ఈ 15 సంవత్సరాల కాంట్రాక్టుపై సంతకాల వల్ల హిందూ మహా సముద్రంలో కేటాయించిన ప్రాంతాంలో పాలీమెటాలిక్ సల్ఫైడ్స్ అన్వేషణకు సంబంధించి భారతదేశానికి మాత్రమే గల హక్కులు చట్టబద్దతను పొందుతాయి. హిందూ మహాసముద్రంలో ఇప్పటికే కార్యకలాపాలను చాలా క్రియా శీలంగా కొనసాగిస్తున్న చైనా, కొరియా, జర్మనీల మాదిరి గానే భారతదేశ పాత్రను ఈ కాంట్రాక్టు అధికం చేస్తుంది. కేంద్ర భూ శాస్త్రాల మంత్రిత్వ శాఖ ఈ కార్యక్రమాన్ని నిర్వహిస్తుంది. వివిధ జాతీయ సంస్థలు, పరిశోధనా ప్రయోగశాలలు, సంస్థల భాగస్వామ్యంతో ఈ పని చేయడం జరుగుతుంది. పూర్వ రంగం: సముద్ర అంతర్భాగంలో పాలీమెటాలిక్ సల్ఫైడ్స్ ఉంటాయి. ఇవి ఐరన్, కాపర్, జింక్, సిల్వర్, గోల్డ్, ప్లాటినమ్ లను వివిధ పరిమాణాలలో కలిగి ఉంటాయి. సముద్ర అంతర్భాగంలో ఉబికి వచ్చే వేడి మాగ్మా నుండి వెలువడే వేడి వేడి ద్రవాల అవశేషాలనే పాలీమెటాలిక్ సల్ఫైడ్స్ అంటారు. ఈ అవశేషాలు ఖనిజాలతో కూడిన గొట్టాల ద్వారా ఏర్పడతాయి. పాలీమెటాలిక్ సల్ఫైడ్స్ అన్వేషణకోసం గతంలో భారత ప్రభుత్వ భూ శాస్త్రాల మంత్రిత్వ శాఖ, ది ఇంటర్ నేషనల్ సీబెడ్ అథారిటీకి (ఐ ఎస్ ఎ)దరఖాస్తు చేయడం జరిగింది. యునైటెడ్ కన్ వెన్షన్ ఆన్ లా ఆఫ్ ది సీ (యు ఎన్ సి ఎల్ ఒ ఎస్) కింద ఈ దరఖాస్తు చేయడం జరిగింది. దీనికి ఐ ఎస్ ఎ ఆమోదం తెలిపింది. 10000 చదరపు కిలో మీటర్ల సముద్రప్రాంతాన్ని కేటాయించడం జరిగింది. 15 సంవత్సరాల పాటు అన్వేషణ జరుగుతుంది. హిందూ మహాసముద్రంలో సెంట్రల్ ఇండియన్ రిడ్జ్ 85 సౌత్ వెస్ట్ ఇండియన్ రిడ్జ్ ప్రాంతం గుండా ఈ అన్వేషణ చేయాలి. అంతర్జాతీయ జలాల్లోని సముద్ర ప్రాంత జీవేతర వనరులు ఐ ఎస్ ఎ పరిధిలో ఉంటాయి.
ప్ర‌ధానితో ఆఫ్ఘ‌నిస్థాన్ అధ్య‌క్షుడు శ్రీ అష్రాఫ్ ఘ‌ని టెలిఫోన్ సంభాష‌ణ‌

ప‌ఠాన్ కోట్ లో జ‌రిగిన ఉగ్ర దాడికి ఖండ‌న‌ ప్ర‌ధాన‌మంత్రి శ్రీ న‌రేంద్ర మోదీతో ఆఫ్ఘ‌నిస్థాన్ అధ్య‌క్షుడు శ్రీ అష్రాఫ్ ఘ‌ని టెలిఫోన్ లో మాట్లాడారు. ప‌ఠాన్ కోట్ లో జ‌రిగిన సీమాంత‌ర ఉగ్రవాద దాడిని ఈ సంద‌ర్భంగా ఆయ‌న తీవ్రంగా ఖండించారు. దాడిలో జ‌రిగిన ప్రాణ న‌ష్టం ప‌ట్ల సంతాపం తెలిపారు. మ‌జారే ష‌రీఫ్ లో జ‌రిగిన తీవ్ర‌వాదుల దాడిని గురించి కూడా ప్ర‌ధానికి అధ్య‌క్షుడు శ్రీ ఘ‌ని వివ‌రించారు. భార‌త‌దేశంలో భూకంపం వ‌చ్చి ఆస్తి న‌ష్టం, ప్రాణ న‌ష్టం జ‌రిగినందుకు శ్రీ ఘ‌ని సంతాపం తెలియ‌జేశారు. భారత్ కు అండగా నిలుస్తామన్నారు. దీనిపై అధ్య‌క్షుడు శ్రీ ఘ‌ని స్పంద‌న‌కు ప్ర‌ధాని ధ‌న్య‌వాదాలు ప‌లికారు. మ‌జారే ష‌రీఫ్ పై తీవ్ర‌వాదుల దాడిని భ‌గ్నం చేయ‌డంలో ఆఫ్ఘాన్ నేష‌న‌ల్‌ సెక్యూరిటీ ఫోర్సెస్ చూపిన అసాధార‌ణ శౌర్య ప‌రాక్ర‌మాల‌ను ప్ర‌ధాని అభినందించారు. భార‌తీయ దౌత్య కార్యాల‌య భ‌ద్ర‌త‌కు, సిబ్బంది ప్రాణ ర‌క్ష‌ణకు వారు పాటుప‌డ్డార‌న్నారు. ఆఫ్ఘ‌నిస్థాన్ ప్ర‌జ‌ల‌కు భార‌త‌దేశం ఎల్ల‌ప్పుడూ అండ‌దండ‌లు అందిస్తుంద‌ని ప్ర‌ధాని స్ప‌ష్టం చేశారు.
ష‌హీద్ భ‌గ‌త్‌సింగ్ జ‌యంతి సంద‌ర్భంగా ప్ర‌ధాన‌మంత్రి నివాళి

ష‌హీద్ భ‌గ‌త్‌సింగ్ జ‌యంతి సంద‌ర్భం గా ఆయ‌న‌కు శిర‌స్సు వంచి వంద‌నాలు చేస్తున్న‌ట్లు ప్ర‌ధాన‌మంత్రి శ్రీ న‌రేంద్ర‌మోదీ అన్నారు. ” ష‌హీద్ భ‌గ‌త్‌సింగ్ జ‌యంతి సంద‌ర్భంగా ఆయ‌న‌కు నా నివాళులు . ఆయ‌న దేశం కోసం జీవితాన్ని త్యాగం చేశారు. అందుకే మ‌న‌మీ రోజు స్వేచ్ఛ‌గా, ఆత్మ గౌర‌వంతో జీవిస్తున్నాము ” అని ప్ర‌ధాని పేర్కొన్నారు.
థాయిలాండ్ పర్యటన కు ముందు ప్రధాన మంత్రి ప్రకటన

ప్రధాన మంత్రి శ్రీ నరేంద్రమోదీ థాయిలాండ్ పర్యటన కు బయలుదేరి వెళ్లడానికి ముందు ఈ దిగువ ప్రకటన చేశారు. నేను నవంబర్ 3వ తేదీన జరగనున్న ఆసియాన్-భారత శిఖరాగ్ర సమావేశంలోను, 4వ తేదీన జరగనున్న 14వ తూర్పు ఆసియా శిఖరాగ్ర సమావేశంలో,మూడవ ప్రాంతీయ సమగ్ర ఆర్థిక భాగస్వామ్య కూటమి (ఆర్ సెప్) సమావేశం లోను పాల్గొనడాని కి రేపు బయలుదేరి 16వ బ్యాంకాక్ వెళ్తున్నాను. ఈ పర్యటన లో భాగం గా నేను బ్యాంకాక్ వస్తున్న ఇతర ప్రపంచ నాయకుల తో ద్వైపాక్షిక సమావేశాల్లో కూడా పాల్గొంటాను. ఆసియాన్ శిఖరాగ్ర సమావేశాలు మన దౌత్య క్యాలెండర్ లో కీలకమైనవి. మన యాక్ట్ ఈస్ట్ పాలసీ కి ప్రధానం. ఆసియాన్ దేశాల తో మన బంధం అనుసంధానత, సామర్థ్యాల పెంపు, వాణిజ్యం, సంస్కృతి అనే నాలుగు స్తంభాలపై నిర్మాణం అయింది. న్యూ ఢిల్లీ లో 2018 జనవరి లో జరిగిన ప్రత్యేక సమావేశం లో ఆసియాన్ తో భారత భాగస్వామ్య చర్చల 25వ వార్షికోత్సవం నిర్వహించుకున్నాం. ఆ సదస్సు కు వచ్చిన ఆసియాన్ నాయకులందరూ మన గణతంత్ర దినోత్సవం లో ముఖ్య అతిథులు గా పాల్గొన్నారు. ఆసియాన్ సహకారం తో భాగస్వాములందరూ నిర్వహిస్తున్న వివిధ కార్యకలాపాల ను ఆ నాయకులందరి తోనూ సమీక్షించడం తో పాటు ఆసియాన్, ఆసియాన్ సారథ్యం లోని వ్యవస్థ లు బలోపేతం చేసేందుకు, అనుసంధానత పెంపునకు (సాగర, భూ, వాయు, డిజిటల్, ప్రజా), ఆర్థిక భాగస్వామ్యాలు మరింత లోతు గా పాదుకునేలా చేయడాని కి, సాగర సహకారాని కి ప్రణాళికలు పరిశీలిస్తాను. తూర్పు ఆసియా శిఖరాగ్రం నేటి ప్రాంతీయ సహకార నిర్మాణం లో ఎంతో కీలకం. ఈ నాయకత్వ ప్రధాన వ్యవస్థ ఆసియాన్ కేంద్రం గా ఉంటుంది. ఈ ప్రాంతం లోని అన్ని దేశాల నాయకులు లేదా కీలకమైన ప్రయోజనాలు ఇందులో భాగం గా ఉంటాయి. ఇఎఎస్ అజెండా లో భాగం గా అమిత ప్రాధాన్యం గల ప్రాంతీయ, ప్రపంచ స్థాయి అంశాల పై కూడా చర్చించడం తో పాటు వివిధ ప్రాజెక్టులు, కార్యక్రమాల తీరుతెన్నుల ను కూడా సమీక్షిస్తాం. అలాగే మన ఇండో పసిఫిక్ వ్యూహం గురించి కూడా వారి తో నేను చర్చిస్తాను. ఆసియాన్, ఇఎఎస్ లోని ఇతర దేశాల తో మనకు బలమైన అనుసంధానత ఉంది. ఆర్ సిఇపి శిఖరాగ్రం లో అందుకు సంబంధించిన చర్చల దిశ గా జరుగుతున్న పురోగతి గురించి మేం సమీక్షించి పరిగణనలోకి తీసుకుంటాం. వస్తు సేవల వాణిజ్యం, పెట్టుబడుల విషయం తో భారతదేశం ప్రయోజనాలు, ఆందోళనల ను కూడా మేం పరిగణన లోకి తీసుకుని వాటన్నింటినీ ఆ ఒప్పందం లో పూర్తిగా సద్దుబాటు చేసే అంశం పరిశీలిస్తాం. నవంబర్ నాలుగో తేదీన సుస్థిరత అంశం పై ఏర్పడిన ఆసియాన్ విభాగం అధ్యక్ష హోదా లో థాయ్ లాండ్ ప్రధాన మంత్రి అతిథులు గా వచ్చిన నాయకులందరి కోసం నిర్వహిస్తున్న విందు కార్యక్రమం లో కూడా నేను పాల్గొంటాను. 2వ తేదీన థాయిలాండ్ లోని భారతీయ సంతతి ప్రజలు నిర్వహిస్తున్న ప్రత్యేక కార్యక్రమాని కి కూడా నేను హాజరవుతాను. ప్రవాస భారతీయులు, భారతీయ సంతతి ప్రజలు థాయిలాండ్ కు పలు రకాలుగా విశిష్టమైన సేవలందించారు. థాయిలాండ్ రాచరికం, భారత దేశం బంధాని కి వారు ఎంతో కీలక అనుసంధానం గా నిలిచారు.
క‌ల‌సి ప‌ని చేయ‌డానికి ఏరో ఇండియా ఒక అద్భుతమైన వేదిక గా ఉంటుంద‌న్న ప్ర‌ధాన మంత్రి

ర‌క్ష‌ణ‌, ఏరో స్పేస్ రంగాల లో భార‌త‌దేశం అప‌రిమిత‌మైన అవ‌కాశాల‌ ను అందిస్తున్న‌ద‌ని ప్ర‌ధాన మంత్రి శ్రీ న‌రేంద్ర మోదీ అన్నారు. ఈ రంగాల లో క‌ల‌సి ప‌ని చేయ‌డానికి ఏరో ఇండియా ఒక అద్భుతమైన వేదిక గా ఉంద‌ని ఆయ‌న పేర్కొన్నారు. ‘‘ర‌క్ష‌ణ‌, ఏరో స్పేస్ రంగాల లో భార‌త‌దేశం అప‌రిమిత‌మైన అవ‌కాశాల‌ ను అందిస్తున్న‌ది. ఈ రంగాల లో క‌ల‌సి ప‌ని చేయ‌డానికి ఏరో ఇండియా ఒక అద్భుతమైన వేదిక‌ గా ఉంది. ఈ రంగాల లో భార‌త ప్ర‌భుత్వం అత్యాధునికమైనటువంటి సంస్క‌ర‌ణ‌ల ను తీసుకు వ‌చ్చింది. స్వ‌యంస‌మృద్ధం గా ఎద‌గాల‌న్న మ‌న అన్వేష‌ణ‌ కు ఈ సంస్క‌ర‌ణ‌లు ఉత్తేజాన్ని అందిస్తాయి’’ అని ఒక ట్వీట్ లో ప్ర‌ధాన మంత్రి పేర్కొన్నారు.
ఇండోనేశియా లోని బాలి లో భారతీయ సముదాయం మరియు ఫ్రెండ్స్ ఆఫ్ ఇండియా తోభేటీ అయిన ప్రధాన మంత్రి

ప్రధాన మంత్రి శ్రీ నరేంద్ర మోదీ ఇండోనేశియా లోని బాలి లో భారతీయ ప్రవాసులు మరియు ఫ్రెండ్స్ ఆఫ్ ఇండియా 8 వందల మంది కి పైగా సభికులతో 2022 నవంబర్ 15వ తేదీ న సమావేశమై, వారిని ఉద్దేశించి ప్రసంగించారు. ఈ కార్యక్రమాని కి ఇండోనేశియా నలు మూలల నుండి విభిన్న వర్గాల వారు పలువురు ఉత్సాహం గా తరలివచ్చారు. ఇండోనేశియా కు మరియు భారతదేశాని కి మధ్య సన్నిహిత సాంస్కృతిక సంబంధాల ను గురించి మరియు నాగరకత సంబంధమైనటువంటి అంశాల ను గురించి ప్రధాన మంత్రి తన ప్రసంగం లో ప్రముఖం గా ప్రస్తావించారు. ఉభయ దేశాల మధ్య చిరకాలం గా కొనసాగుతున్నటువంటి సాంస్కృతికపరమైన మరియు వ్యాపారపరమైన సన్నిహితత్వాన్ని ప్రముఖం గా ప్రదర్శించే ప్రాచీన ‘‘బాలి జాతర’’ సంప్రదాయాన్ని గురించి ఆయన ప్రస్తావించారు. వివిధ రంగాల లో ఇండోనేశియా కు మరియు భారతదేశానికి మధ్య ఉన్నటువంటి సమానతల ను గురించి కూడా ఆయన నొక్కి చెప్పారు. సముదాయం లోని సభ్యులు వారు వలసపోపయిన దేశం లో కఠోర శ్రమ ద్వారాను, సమర్పణ భావం ద్వారాను విదేశాల లో భారతదేశం యొక్క స్థాయి ని, గౌరవాన్ని ఇనుమడింప చేస్తున్నందుకు గాను వారిని ప్రశంసించారు. భారతదేశం-ఇండోనేశియా సంబంధాల లో సకారాత్మక పురోగతి ని గురించి, అంతేకాకుండా ఆ సంబంధాన్ని బలపరచడం లో భారతీయ సముదాయం సభ్యులు పోషిస్తున్న కీలక పాత్ర ను గురించి కూడా ఆయన మాట్లాడారు. భారతదేశం యొక్క వృద్ధి గాథ ను గురించి, భారతదేశం యొక్క కార్యసిద్ధుల ను గురించి మరియు డిజిటల్ టెక్నాలజీ, విత్త రంగం, ఆరోగ్యం, టెలికమ్యూనికేశన్స్ మరియు అంతరిక్షం వంటి వివిధ రంగాల లో భారతదేశం వేస్తున్న గొప్ప ముందంజల ను గురించి ప్రధాన మంత్రి వివరించారు. ప్రపంచం యొక్క రాజకీయ ఆకాంక్ష లు, ప్రపంచం యొక్క ఆర్థిక ఆకాంక్ష లు మరియు స్వయం సమృద్ధ భారతదేశం యొక్క దృష్టి కోణం అనేవి అభివృద్ధి విషయం లో భారతదేశం అనుసరిస్తున్న మార్గసూచి లో భాగం గా ఉన్నాయని, ఈ మార్గ సూచి ప్రపంచ హితం తాలూకు స్ఫూర్తి ని ఇముడ్చుకొందని కూడా ఆయ అన్నారు. తదుపరి ‘ప్రవాసీయ భారతీయ దివస్’ సమ్మేళనం 2023వ సంవత్సరం లో జనవరి 8వ తేదీ మొదలుకొని 10వ తేదీ వరకు మధ్య ప్రదేశ్ లోని ఇందౌర్ లో జరుగుతుందని, ఆ సమ్మేళనానికి హాజరు కావాలని, ఆ తరువాత గుజరాత్ లో నిర్వహించే గాలిపటాల ఉత్సవం లో కూడా పాల్గొనాలని సముదాయం సభ్యుల ను మరియు ఫ్రెండ్స్ ఆఫ్ ఇండియా ను ప్రధాన మంత్రి ఆహ్వానించారు.
చంద్ర‌యాన్ 2 తుది అవ‌రోహ‌ణ ను వీక్షించ‌నున్న ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ బెంగ‌ళూరు లోని ఐఎస్ఆర్ఒ (ఇస్రో) ప్ర‌ధాన కేంద్రాన్ని సంద‌ర్శించ‌నున్నారు. ప్ర‌ధాన మంత్రి 2019వ సంవ‌త్స‌రం, సెప్టెంబ‌ర్ 7వ తేదీన చంద్ర గ్ర‌హం యొక్క ద‌క్షిణ ధ్రువం పైన చంద్ర‌యాన్-2 అడుగిడ‌టాన్ని వీక్షించ‌నున్నారు. ఈ కార్య‌క్ర‌మం సంద‌ర్భం గా, భార‌త‌దేశం అంతటా 8వ త‌ర‌గ‌తి నుండి 10వ త‌ర‌గ‌తి విద్యార్థుల కు నిర్వ‌హించిన‌టువంటి అంత‌రిక్ష క్విజ్ పోటీ విజేత‌ల తో ప్ర‌ధాన మంత్రి సంభాషిస్తారు. విజ్ఞ‌ాన శాస్త్రం అన్నా, దాని కార్యసాధనలన్నా మక్కువ ఎక్కువ గా కలిగినటువంటి ఒక ప్ర‌ధాన మంత్రి గా, శ్రీ మోదీ ఇస్రో కు జరిపే పర్యటన భారత‌దేశ అంత‌రిక్ష శాస్త్రవేత్త‌ల నైతిక స్థితి కి ఒక ఉత్తేజాన్ని ఇవ్వ‌డం తో పాటే యువత పరిశోధక భావ‌న ను మ‌రియు నూత‌న ఆవిష్కారణ స్ఫూర్తి ని అలవరచుకొనేందుకు ప్రేర‌ణ ను ఇచ్చేది కానుంది. చంద్ర‌యాన్ 2 యాత్ర విష‌యం లో శ్రీ మోదీ త‌న ఆస‌క్తి ని వెలిబుచ్చుతూ, దీని ని “మనస్సు లో భార‌తీయత, ఉత్సాహం లో భార‌తీయ‌త. భార‌త‌దేశం లో ప్ర‌తి ఒక్క‌రి ని ఉబ్బిత‌బ్బిబ్బు చేసేది ఏమిటి అంటే అది పూర్తి దేశ‌వాళీ ప‌రిజ్ఞానం తో కూడిన యాత్ర అన్న వాస్త‌వమే” అంటూ అభివ‌ర్ణించారు. ఇస్రో ఒక ప్ర‌క‌ట‌న లో “ల్యాండ‌ర్ విక్ర‌మ్‌ 2019వ సంవ‌త్స‌రం, సెప్టెంబ‌ర్ 7వ తేదీ నాడు భార‌త ప్రామాణిక కాల‌మానం బట్టి చూస్తే 0100 గంట ల మొద‌లుకొని 0200 గంట‌ల నడుమ అవ‌రోహ‌ణ కు పూనుకోనుంది. ఆ తదుపరి లాండ‌ర్ 0130 గంటల నుండి 0230 గంట‌ల మ‌ధ్య కాలం లో దిగుతుంది” అంటూ పేర్కొన్నది.
లోక్ సభ స్పీకర్ శ్రీ ఓమ్ బిర్ లా కు ఆయన పుట్టిన రోజు నాడు శుభాకాంక్షలుతెలిపిన ప్రధాన మంత్రి

లోక్ సభ స్పీకర్ శ్రీ ఓమ్ బిర్లా కు ఆయన పుట్టిన రోజుసందర్భం లో ప్రధాన మంత్రి శ్రీ నరేంద్ర మోదీ శుభాకాంక్షలను వ్యక్తం చేశారు. ప్రధానమంత్రి ఒక ట్వీట్ లో -‘‘లోక్ సభ స్పీకర్ శ్రీ ఓమ్ బిర్లా గారి కి పుట్టిన రోజుశుభాకాంక్షలు. పార్లమెంటరీ పద్ధతుల పట్ల ఆయన కు గల దోషరహితమైనటువంటిజ్ఞానం, సభా కార్యకలాపాల ను ఆయన నిర్వహించే తీరు ఎంతగానో ఆదరణను చూరగొంటున్నాయి. ఆయన పార్లమెంటు కార్యకలాపాల స్థాయిని పెంచడం కోసం గుర్తుంచుకోదగ్గ ప్రయాసల కు పూనుకొంటూ ఉన్నారు. ఆయన కు దీర్ఘాయుష్షు కలగాలి అని ప్రార్థిస్తున్నాను.’’ అని పేర్కొన్నారు.
భూటాన్ ప్రధానితో ప్రధానమంత్రి నరేంద్ర మోదీ సమావేశం

ప్రధానమంత్రిగా శ్రీ నరేంద్ర మోదీ 2019 మే 30వ తేదీన ప్రమాణ స్వీకారం చేసిన సందర్భంగా భూటాన్ ప్రధానమంత్రి డాక్టర్ లోతే షేరింగ్ ఆ కార్యక్రమానికి హాజరయ్యారు. ఈ నేపథ్యంలో నేడు దేశాధినేతలిద్దరి మధ్య ద్వైపాక్షిక సమావేశం సందర్భంగా ప్రధానమంత్రి నరేంద్ర మోదీ ఇటీవలి సార్వత్రిక ఎన్నికలలో ఘన విజయంద్వారా మరోసారి ఆ పదవిని చేపట్టడంపై డాక్టర్ లోతే షేరింగ్ అభినందనలు తెలిపారు. అలాగే మాననీయులైన భూటాన్ రాజు తరఫున ప్రధానికి అభినందనలు అందజేశారు. అంతేకాకుండా ఆ దేశ ప్రజల తరఫున ఆయనతోపాటు భారతీయులకు శుభాకాంక్షలు తెలుపుతూ, సౌహార్దతను ప్రకటించారు. రెండు దేశాల సౌభాగ్యం దిశగా భారతదేశ ప్రభుత్వం, ప్రధానమంత్రి మోదీతో సన్నిహితంగా పనిచేసేందుకు ఎదురుచూస్తున్నట్లు ఈ సందర్భంగా ప్రధాని డాక్టర్ లోతే షేరింగ్ చెప్పారు. ఇందులో భాగంగా వీలైనంత త్వరగా భూటాన్ పర్యటనకు రావాలని ప్రధానమంత్రి మోదీకి ఆహ్వానం పలికారు. కాగా, తన పదవీ ప్రమాణ స్వీకార కార్యక్రమానికి హాజరై, శుభాకాంక్షలు తెలిపినందుకుగాను భూటాన్ ప్రధానికి ప్రధానమంత్రి నరేంద్ర మోదీ కృతజ్ఞతలు తెలిపారు. ప్రగతి భాగస్వామ్యంతోపాటు జలవిద్యుత్ రంగంలో భూటాన్‘తో సహకారానికి భారత్ ఎంతో విలువనిస్తున్నదని ఆయనకు తెలియజేశారు. భూటాన్ సౌభాగ్యం, శ్రేయస్సు దిశగా భాగస్వామ్యానికి భారత ప్రభుత్వం కృతనిశ్చయంతో కట్టుబడి ఉన్నదని పునరుద్ఘాటించారు. భూటాన్ పర్యటనకు అందిన ఆహ్వానాన్ని అంగీకరిస్తూ ఉభయులకూ వెసులుబాటుగల తేదీలను నిర్ణయిస్తామని ప్రధాని మోదీ చెప్పారు. కాగా, ఇద్దరు దేశాధినేతల మధ్య జరిగిన సమావేశం- రెండు దేశాల మధ్యగల సన్నిహిత, స్నేహ సంబంధాలకు ప్రతీకగా… సాదర, స్నేహపూర్వక వాతావరణంలో పరస్పర విశ్వాసం, సహకారం, అవగాహనల స్ఫూర్తిని ప్రతిబింబిస్తూ సాగింది.
భార‌త‌దేశంలో జరిగిన ప్ర‌పంచ నవ పారిశ్రామికవేత్తల శిఖర సమావేశం 2017 (జిఇఎస్ -2017) కు స‌హ ఆతిథ్య‌ దేశంగా వ్య‌వ‌హ‌రించేందుకు గాను భార‌తదేశం, అమెరికా ల‌ మ‌ధ్య కుదిరిన ఎంఒయు కు ఆమోదం తెలిపిన మంత్రివర్గం

ప్ర‌పంచ నవ పారిశ్రామికుల శిఖర సమావేశం (జిఇఎస్) 2017 కు భార‌త‌దేశంలో స‌హ ఆతిథ్య‌మిచ్చేందుకు భార‌తదేశం, యుఎస్ఎ ల‌ మ‌ధ్య కుదిరిన అవ‌గాహ‌నపూర్వక ఒప్పందానికి (ఎంఒయు) ప్ర‌ధాన‌ మంత్రి శ్రీ నరేంద్ర మోదీ అధ్య‌క్ష‌త‌న జ‌రిగిన కేంద్ర మంత్రివర్గ స‌మావేశం ఎక్స్- పోస్ట్ ఫ్యాక్టో ఆమోదం తెలిపింది. శిఖర సమావేశం స‌జావుగా నిర్వ‌హించ‌డానికి ఇరు పార్టీల మ‌ధ్య బాధ్య‌త‌లు, సౌక‌ర్యాలు, స‌మావేశ ప్రాంగ‌ణం, త‌దిత‌ర అవ‌స‌రాల‌కు సంబంధించి స‌హ‌కారం ఏ విధంగా ఉండాలన్నది ఈ ఎంఒయు స‌వివ‌రంగా పేర్కొంది. జిఇఎస్-2017 ప్ర‌పంచ ఔత్సాహిక పారిశ్రామికవేత్త‌ల‌తో స‌మావేశ‌మ‌య్యేందుకు వాణిజ్య‌వేత్త‌లకు, పెట్టుబ‌డిదారుల‌కు మంచి అవ‌కాశాన్ని ప్రసాదించింది. ఈ సంద‌ర్బంగా నెట్‌వ‌ర్కింగ్ సెష‌న్‌లు, వివిధ పోటీలు, వ్యూహాత్మ‌క కార్యశాలలు, ఆయా రంగాల‌లో క‌ల‌సి ప‌నిచేసేందుకు ప్ర‌త్యేకంగా నిర్దేశించిన కార్య‌క్ర‌మాలు ఏర్పాట‌య్యాయి. యువ వాణిజ్య వేత్త‌లు వారి ఆర్థిక అవ‌కాశాల‌ను పెంపొందించుకొనేందుకు చ‌క్క‌టి వేదిక‌గా ఈ స‌మావేశాలు ఉప‌యోగ‌ప‌డ్డాయి. ఈ స‌మావేశాలు యువ పారిశ్రామిక వేత్తలకు, ప్ర‌త్యేకించి మ‌హిళా నవ పారిశ్రామిక వేత్త‌లకు, ప్ర‌త్యేక వ‌ర్గాల వారికి దీర్ఘ‌కాలంలో ఉప‌యోగ‌క‌రంగా ఉండే రీతిలో సాగాయి. పూర్వరంగం: హైద‌రాబాద్‌లో 2017 న‌వంబ‌ర్‌ 28 నుండి 2017 నవంబర్ 30 తేదీల‌ మ‌ధ్య జిఇఎస్ -2017 ను నిర్వహించడం జ‌రిగింది. ఈ స‌మావేశాల‌కు విధాన రూపకర్తలు, ప్ర‌భుత్వాధికారులకు తోడు 150 దేశాల‌ నుండి 1500 మందికి పైగా తమ పేర్లను ముందే నమోదు చేసుకొన్న ప్ర‌తినిధులతో పాటు ఎంఎన్ సిల కు చెందిన సిఇఒ లు హాజ‌రయ్యారు. జిఇఎస్ 2017ను 8వ సంచిక‌ను భార‌త‌దేశంలో నిర్వ‌హించేందుకు 2016 జూన్ 7వ తేదీన అప్ప‌టి యుఎస్ అధ్య‌క్షులు శ్రీ బ‌రాక్ ఒబామా, ప్ర‌ధాన‌ మంత్రి శ్రీ న‌రేంద్ర మోదీ ల మ‌ధ్య జరిగిన ఒక సమావేశంలో నిర్ణ‌యం తీసుకోవడం జ‌రిగింది. ఇందుకు సంబంధించి ఒక సంయుక్త ప్ర‌క‌ట‌నను విడుద‌ల చేశారు. 2017 జూన్ 25- 27 తేదీల‌లో ప్ర‌ధాన‌ మంత్రి శ్రీ న‌రేంద్ర మోదీ అమెరికా ప‌ర్య‌ట‌న‌కు వెళ్లిన‌పుడు దీనిని పున‌రుద్ఘాటించారు. అలాగే భారతదేశంలో జ‌రిగే జిఇఎస్ స‌మావేశాల‌కు హాజ‌రు కావలసిందిగా యుఎస్ ప్ర‌తినిధివ‌ర్గానికి నాయ‌క‌త్వం వ‌హిస్తున్న యుఎస్ అధ్య‌క్షుడి స‌ల‌హాదారు ఇవాంకా ట్రంప్‌ ను ప్ర‌ధాన‌ మంత్రి ఆహ్వానించారు. ఔత్సాహిక పారిశ్రామిక వేత్త‌ల‌కు జిఇఎస్ ఒక మంచి వేదిక‌. ఈ స‌మావేశం అంత‌ర్జాతీయ పారిశ్రామిక వేత్త‌ల‌ను క‌లుసుకునేందుకు మంచి అవ‌కాశాన్ని ఇచ్చింది. అలాగే అంత‌ర్జాతీయ వాణిజ్య‌వేత్త‌ల‌తో సంబంధాలు నెర‌పుకోవ‌డానికి, ఇన్వెస్ట‌ర్ల‌ను, నూత‌న ఆవిష్క‌ర్త‌ల‌ను క‌లుసుకోవ‌డానికి అవ‌కాశం క‌ల్పించింది. ఈ సమావేశాల సందర్భంగా వివిధ పోటీలు, వ్యూహాత్మ‌క స‌ద‌స్సులు, ఆయా రంగాల‌లో క‌ల‌సి ప‌నిచేసేందుకు ప్ర‌త్యేకంగా నిర్దేశించిన కార్య‌క్ర‌మాలు ఏర్పాట‌య్యాయి. యువ వాణిజ్య వేత్త‌లు ప్ర‌త్యేకించి మ‌హిళా పారిశ్రామిక వేత్త‌లు, స్టార్ట్ అప్ లు తమ ఆర్థిక అవ‌కాశాల‌ను పెంపొందించుకొనేందుకు చ‌క్క‌టి వేదిక‌గా ఈ స‌మావేశాలు ఉప‌యోగ‌ప‌డ్డాయి.
శికాగో లో స్వామి వివేకానంద ప్ర‌సంగించి 125 సంవత్స‌రాలు అయిన సంద‌ర్భంగాను మ‌రియు పండిత్ దీన్‌ద‌యాళ్ ఉపాధ్యాయ శ‌త జ‌యంతి ఉత్స‌వాల‌ను పుర‌స్క‌రించుకొని నిర్వ‌హించే విద్యార్థుల స‌మ్మేళ‌నంలో ప్ర‌సంగించ‌నున్న ప్ర‌ధాన మంత్రి

ప్ర‌ధాన మంత్రి శ్రీ న‌రేంద్ర మోదీ 2017 సెప్టెంబ‌ర్ 11న శికాగో లో స్వామి వివేకానంద ప్ర‌సంగం యొక్క‌125వ వార్షికోత్స‌వం మ‌రియు పండిత్ దీన్‌ద‌యాళ్ ఉపాధ్యాయ శ‌త జ‌యంతి ఉత్స‌వాల సంద‌ర్భంగా ‘యంగ్ ఇండియా, న్యూ ఇండియా’ ఇతివృత్తం పై నిర్వ‌హించే విద్యార్థుల స‌మ్మేళ‌నం లో పాల్గొని ప్ర‌సంగిస్తారు. ప్ర‌ధాన మంత్రి త‌న ట్విట‌ర్ ఖాతా లో వ‌రుస‌గా ఈ కింది అంశాల‌ను న‌మోదు చేశారు: ‘‘ ‘యంగ్ ఇండియా, న్యూ ఇండియా’ ఇతివృత్తం పై విద్యార్థుల బృందాన్ని ఉద్దేశించి రేపు ప్ర‌సంగించ‌డం కోసం నేను ఎదురు చూస్తున్నాను. ఈ విద్యార్థుల స‌మ్మేళ‌నం 1893వ సంవ‌త్స‌రం సెప్టెంబ‌ర్ 11వ తేదీన.. ఏ రోజయితే స్వామి వివేకానంద శికాగో లో చరిత్రాత్మక ప్ర‌సంగమిచ్చారో.. ఆ సందర్భంగా జ‌రుగనుంది. ఇదే సంవ‌త్స‌రంలో, స్వామి వివేకానంద శికాగో ప్ర‌సంగం తాలూకు 125వ వార్షికోత్స‌వాన్ని మ‌రియు పండిత్ దీన్‌ద‌యాళ్ ఉపాధ్యాయ శ‌త జ‌యంతి ఉత్స‌వాల‌ను మనం జ‌రుపుకోబోతున్నాం. యువ శ‌క్తి యొక్క సామ‌ర్థ్యాన్ని స్వామి వివేకానంద దృఢంగా న‌మ్మారు. జాతి నిర్మాణంలో యువజ‌నుల పాత్ర కీల‌మైంద‌ని ఆయ‌న భావించారు. స్వామి వివేకానంద ఆద‌ర్శాల ద్వారా మేము ప్రేర‌ణ‌ను పొంది, మ‌న యువ‌త ఆకాంక్ష‌ల‌ను మ‌రియు స్వ‌ప్నాల‌ను నెర‌వేర్చే దిశ‌గా అవిశ్రాంతంగా కృషి చేస్తున్నాం’’.
అవయవ మార్పిడి సేవల రంగంలో సహకారం కోసం భారతదేశం, స్పెయిన్ ల మధ్య ఎమ్ఒయుకు ఆమోదం తెలిపిన మంత్రివర్గం

ఆర్గన్ ట్రాన్స్ ప్లాంటేశన్ సర్వీసుల రంగంలో సహకారానికి ఉద్దేశించిన ఒక అవగాహనపూర్వక ఒప్పంద పత్రం (ఎమ్ఒయు) పై స్పెయిన్ కు చెందిన ఆరోగ్యం, సామాజిక సేవలు మరియు సమానత్వ మంత్రిత్వ శాఖ లోని నేషనల్ ట్రాన్స్ ప్లాంట్ ఆర్గనైజేశన్ కు మరియు భారతదేశానికి చెందిన ఆరోగ్యం-కుటుంబ సంక్షేమ మంత్రిత్వ శాఖ యొక్క డైరెక్టరేట్ జనరల్ ఆఫ్ హెల్త్ సర్వీసెస్ కు మధ్య సంతకాల ప్రతిపాదనకు ప్రధాన మంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రివర్గం ఆమోదం తెలిపింది. ఈ ఎమ్ఒయు రెండు దేశాల మధ్య ఆర్గన్ అండ్ టిష్యూ ప్రొక్యూర్ మెంట్ అండ్ ట్రాన్స్ ప్లాంటేశన్ రంగంలో ద్వైపాక్షిక సహకారానికి మరియు ఉత్తమమైనటువంటి అవగాహనకు మార్గాన్ని సుగమం చేస్తుంది. దీని ద్వారా సముపార్జించే జ్ఞానం శరీరంలో అవయవాలు పనిచేయడం మానివేసిన ఆఖరు దశలో తత్ఫలితంగా బాధపడే రోగులకు అందించవలసిన సేవలను మెరుగుపరచడంలో సహాయకారి కాగలదు. స్పెయిన్ తో త్వరలో ద్వైపాక్షిక సమావేశం జరుగనున్న సందర్భంలో అవగాహనపూర్వక ఒప్పంద పత్రం (ఎమ్ఒయు) పై సంతకాలయ్యే సూచనలు ఉన్నాయి.
సంయుక్త త‌పాలా బిళ్ళ ను సంయుక్తం గా జారీ చేయడం కోసం భార‌త‌దేశం,  రిప‌బ్లిక్ ఆఫ్ కొరియా ల మ‌ధ్య ఎంఒయు కుదిరిన సంగతి మంత్రివ‌ర్గం దృష్టి కి

భార‌త‌దేశాని కి, రిపబ్లిక్ ఆఫ్ కొరియా కు మ‌ధ్య 2019వ సంవ‌త్స‌రం ఫిబ్ర‌వ‌రి లో సంత‌కాలు జ‌రిగిన ఒక అవ‌గాహ‌న పూర్వ‌క ఒప్పందం (ఎంఒయు) తాలూకు వివ‌రాలను ప్ర‌ధాన మంత్రి శ్రీ న‌రేంద్ర మోదీ అధ్య‌క్ష‌త వ‌హించిన కేంద్ర మంత్రివ‌ర్గ స‌మావేశం దృష్టి కి తీసుకురావ‌డ‌మైంది. ‘‘కొరియా రాణి హుర్ హ్వాంగ్-ఓక్’’కు చెందిన త‌పాలా బిళ్ళల‌ ను సంయుక్తం గా జారీ చేసే అంశం పై భార‌త ప్ర‌భుత్వ కమ్యూనికేశ‌న్స్ మంత్రిత్వ శాఖ లోని త‌పాలా విభాగం మ‌రియు రిప‌బ్లిక్ ఆఫ్ కొరియా ప్ర‌భుత్వం లోని విజ్ఞాన శాస్త్రం, ఇంకా ఐసిటి మంత్రిత్వ శాఖ (కొరియా పోస్ట్)లు ప‌ర‌స్ప‌రం అంగీకారానికి వ‌చ్చాయి. సంయుక్త త‌పాలా బిళ్ళ ను ఉభయ ప‌క్షాల కు అంగీకారం కుదిరిన తేదీ నాడు, 2019వ సంవ‌త్స‌రం ముగిసే లోపే, విడుద‌ల చేస్తారు.